Zuma sê SA is ‘n baie beter plekPresident Jacob Zuma het Maandag gesê Suid-Afrika is nou beter daaraan toe as voor die aanvangs van demokrasie. “Suid-Afrika is nou ‘n baie beter plek as wat dit voor 1994 was, en die afgelope vyf jaar het dié verandering selfs nog vorentoe gedruk,” het Zuma in Parktown, Johannesburg, aan die nasionale redakteursforum (Sanef) gesê. “Die land se prestasies en die prestasies van die ANC ontvang egter nie die nodige blootstelling nie,” het hy bygevoeg. “Ons het meer poste geskep en maatskaplike toelaes voorsien. Dit het van 2.5 miljoen in 1993 tot 16 miljoen tot op hede toegeneem, wat as indrukwekkend en progressief beskou kan word vir ‘n ontwikkelende land.” “Die Suid-Afrikaanse ekonomie het in die afgelope 19 jaar met 83% gegroei. Nasionale inkomste per capita het van R27 500 in 1993 tot R38 500 in 2012 toegeneem, wat ‘n groei van 40% verteenwoordig. Huishoudelike besteebare inkomste per capita het sedert 1994 met 43% toegeneem. Algehele indiensneming het met meer as 3.5 miljoen toegeneem.” Zuma sê alle tipes misdaad, met die uitsondering van witboordjiemisdaad, het in die afgelope 19 jaar afgeneem. “Ons erken ook dat die staatsdiens steeds beter moet presteer, om dienslewering te verbeter.” Hy sê die nasionale ontwikkelingsplan (NOP) is ontwerp om die land se probleme aan te spreek. “Die plan identifiseer drie sleutelprioriteite wat dringend aangespreek moet word. Dit is om indiensneming te bevorder, die gehalte van onderwys te bevorder en om ‘n bekwame ontwikkelingstaat te bou.” Die regering en die ANC het die prioriteite, wat in die NOP uiteengesit is, goedgekeur. Dit beteken dat 11 miljoen poste geskep moet word en dat algehele indiensneming van 13 miljoen tot 24 miljoen teen 2030 moet toeneem. Zuma sê die ANC sal die inwerkingstelling van die NOP by sy volgende lekgotla bespreek. Hy sê hy is ook tevrede met die ingryping wat adjunk president Kgalema Motlanthe in die mynbedryf bewerkstellig het. “Ons is tevrede met die vooruitgang tot dusver en verwag binnekort ‘n oplossing. Zuma hou Motlanthe aanspreeklik om verhoudings tussen die vakbonde en mynmaatskappye te verbeter om stabiliteit in die mynbedryf te verseker. Dié bedryf word geteister deur stakings en geweld, veral in die Rustenburg-platinumgordel. Zuma sê die regering sien uit na die amptelike besoek van die Amerikaanse president, Barack Obama, op 28 Junie. “Dit is ‘n betekenisvolle besoek, aangesien Amerika ‘n groot handels-, beleggings-, toerisme- en tegnologievennoot vir Suid-Afrika is.” Amerika het sowat 600 maatskapye wat binne die Suid-Afrikaanse ekonomie handel dryf, het hy gesê.